Paul von Hahn

Parun Paul von Hahn (läti Pauls fon Hāns; vene Павел Васильевич фон Ган; 7. august 1793 Miitavi – 18. jaanuar 1862 Mannheim) oli baltisaksa päritolu Venemaa riigitegelane. 

Paul von Hahn õppis Tartu Ülikoolis filoloogiat, oli kammerjunkur (13. august 1818), Kuramaa tsiviilkuberner 6. veebruarist 1824 kuni 27. novembrini 1827, tõeline riiginõunik (22. august 1826), Liivimaa tsiviilkuberner 27. novembrist 1827 kuni 17. aprillini 1829, salanõunik, senaator, Riiginõukogu liige (14. aprill 1840) ja Peterburi Teaduste Akadeemia auliige (18. detsember 1840).

Ta oli Kuramaal Aizupe (saksa keeles Asuppen) fideikomissi majoraathärra, Linde–Birzgale (Linden-Birsgallen) fideikomissi pärushärra, ning Dzirmuiža (Dsirren) ja Varieba (Warriben) mõisa härra.

Autasud
Malta rist (17. detsember 1817) 
Püha Anna ordeni 3. klass (29. november 1819)
Püha Anna ordeni 2. klass (3. detsember 1821)
Püha Anna ordeni 1. klass (31. oktoober 1827)
Valge Kotka orden (6. detsember 1838)
Püha Aleksander Nevski orden (4. juuni 1841)

Perekond
Tema vanemad olid Kuramaa hertsoglik nõunik, Venemaa riiginõunik ja Pastende mõisnik Adolph von Hahn (1749–1823) ja Okte (Okten, Oktes muiža) mõisniku tütar Charlotte von Fircks (1759–1831). 
 
Ta abiellus Mannheimis 1823 Karlsruhest pärit Sophie Anna Franziska von Graimbergiga (1804–1863), kes oli Badeni saatkonnanõuniku (Geheimer Legationsrat) Dominique Ludwig von Graimbergi (surnud 1820)  ja Amalie von Bönninghausen-Budbergi tütar. Abielust sündisid:
Adolph (1824–1882), teine Aizupe fideikomissi omanik;
Nikolaus Ludwig Theodor (1827–1836);
Paul (1828–1901), esimene Linde-Birzgale fideikomissi omanik, Miitavi linnapea;
Wilhelm Peter Theodor Edgar (1831).

Viited

Liivimaa aadlikud
Liivimaa kubernerid
Kuramaa kubernerid
Läti inimesed
Püha Aleksander Nevski ordeni kavalerid
Venemaa keisririigi Riiginõukogu liikmed
Venemaa keisririigi senaatorid
Sündinud 1793
Surnud 1862